钦定古今图书集成/明伦汇编/官常典/第506卷 > 折惟昌
## 钦定古今图书集成/明伦汇编/官常典/第506卷 > 折惟昌

按《宋史折德扆传》：“御卿子惟正归朝，以其弟惟昌继
之。咸平二年，河西黄女族长蒙异保及惟昌所部啜
讹引赵保吉之众入寇麟州万户谷，进至松花砦，惟
昌与从叔同巡检使海超弟供奉官惟信率兵赴战，
会保吉兵众，官军不敌，惟昌臂中流矢坠马，摄弓起，
得裨将马，突围出，海超、惟信没焉。九月，保吉党万私”
保移埋复来寇，惟昌与宋思恭、刘文质合战于埋并
峰，败走之。又报言泥族拔黄砦，焚其器甲车帐，俘斩
甚众。以功领富州刺史，改文思使。景德元年，与王万
海等破贼砦，护刍粮抵麟州。秋，入朔州界，破狼水砦。
时契丹方围岢岚军，闻败遁去。明年，拜兴州刺史。大
中祥符二年，表求赴阙。真宗命近臣与射于苑中，宴
赐甚厚。上言：“先臣御卿蒙赐旗三十竿，以壮军容，请
别给赐。”许之。七年，命河东民运粮赴麟州，当出兵为
援，惟昌力疾领步骑屯宁远砦，冒风沙而行。时疾已
亟，犹与宾佐宴饮，谈笑自若焉。明日卒，年三十七。以
其弟惟忠继之。